
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar l-abbozz ta’ deċiżjoni tal-Kunsill dwar il-konklużjoni tal-Ftehim bejn l-Unjoni Ewropea u l-Bożnija-Ħerzegovina dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fil-Bożnija-Ħerzegovina
(16666/2024 – C10‑0117/2025 – 2024/0305(NLE))
(Approvazzjoni)
Il-Parlament Ewropew,
–	wara li kkunsidra l-abbozz ta’ deċiżjoni tal-Kunsill (16666/2024),
–	wara li kkunsidra l-abbozz ta’ Ftehim bejn l-Unjoni Ewropea u l-Bożnija-Ħerzegovina dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fil-Bożnija-Ħerzegovina (16665/2024),
–	wara li kkunsidra t-talba għal approvazzjoni ppreżentata mill-Kunsill skont l-Artikolu 77(2), il-punti (b) u (d), l-Artikolu 79(2), il-punt (c), u l-Artikolu 218(6), it-tieni subparagrafu, il-punt (a), tat-Trattat dwar il-Funzjonament tal-Unjoni Ewropea (C10‑0117/2025),
–	wara li kkunsidra l-Artikolu 107(1) u (4) u l-Artikolu 117(7) tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għal-Libertajiet Ċivili, il-Ġustizzja u l-Intern (A10‑0000/2025),
1.	Jagħti l-approvazzjoni tiegħu għall-konklużjoni tal-ftehim;
2.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tal-Bożnija-Ħerzegovina.

a. Kuntest
Il-proposta għal deċiżjoni tal-Kunsill għandha l-għan li tapprova l-ftehim dwar l-istatus bejn l-Unjoni Ewropea u l-Bożnija-Ħerzegovina dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fil-Bożnija-Ħerzegovina kif previst fir-Regolament (UE) 2019/1896 dwar il-Gwardja Ewropea tal-Fruntiera u tal-Kosta.

Wieħed mill-kompiti tal-Aġenzija Ewropea għall-Gwardja tal-Fruntiera u tal-Kosta (l-“Aġenzija”) huwa li tikkoopera ma’ pajjiżi terzi fir-rigward tal-oqsma koperti mir-Regolament dwar l-Gwardja Ewropea tal-Fruntiera u tal-Kosta “inkluż permezz tal-istazzjonament operazzjonali possibbli ta’ timijiet tal-ġestjoni tal-fruntieri f’pajjiżi terzi”. L-Aġenzija tista’ tikkoopera mal-awtoritajiet ta’ pajjiżi terzi kompetenti fi kwistjonijiet koperti mir-Regolament sa fejn ikun meħtieġ għall-issodisfar tal-kompiti tagħha u tista’ twettaq azzjonijiet relatati mal-ġestjoni integrata Ewropea tal-fruntieri fit-territorju ta’ pajjiż terz soġġetti għall-qbil ma’ dan il-pajjiż terz.

L-iskop tal-ftehim dwar l-istatus huwa li jkopri l-aspetti kollha neċessarji għat-twettiq tal-azzjonijiet tal-Aġenzija fil-pajjiżi terzi. Skont l-Artikolu 73(3) tar-Regolament (UE) 2019/1896, f’ċirkostanzi li jirrikjedu l-istazzjonament f’pajjiż terz ta’ timijiet tal-ġestjoni tal-fruntieri mill-korp permanenti tal-Gwardja Ewropea tal-Fruntiera u tal-Kosta meta l-membri tat-timijiet se jeżerċitaw setgħat eżekuttivi, l-Unjoni għandha tikkonkludi ftehim dwar l-istatus mal-pajjiż terz ikkonċernat.

F’konformità mar-Regolament dwar il-Gwardja Ewropea tal-Fruntiera u tal-Kosta u kif imsemmi fl-Artikolu 76(1) tar-Regolament, il-Kummissjoni, fil-komunikazzjoni tagħha COM(2021)829, ippreżentat mudell ta’ ftehim dwar l-istatus kif imsemmi fir-Regolament (UE) 2019/1896 li fih dispożizzjonijiet speċifiċi għat-twettiq ta’ azzjonijiet fit-territorju ta’ pajjiżi terzi. Il-ftehim dwar l-istatus mal-Bożnija-Ħerzegovina huwa bbażat fuq il-mudell li fasslet il-Kummissjoni.

Fl-14 ta’ Ottubru 2025 il-Kummissjoni infurmat lir-rapporteurs bil-progress li sar fin-negozjati għall-ftehim dwar l-istatus bejn l-Unjoni Ewropea u l-Bożnija-Ħerzegovina. L-awtoritajiet tal-Bożnija-Ħerzegovina kienu wkoll preżenti għal-laqgħa. Laqgħa mal-uffiċjal għad-drittijiet fundamentali ta’ Frontex u mal-Kontrollur Ewropew għall-Protezzjoni tad-Data (EDPS) hija prevista li ssir fis-6 ta’ Novembru 2025. Il-ftehim ġie ffirmat fil-11 ta’ Ġunju 2025 f’Sarajevo, fil-Bożnija-Ħerzegovina.

b. Il-pożizzjoni tar-rapporteur
Fl-eqqel tal-kriżi migratorja u tar-rifuġjati fl-2015, mijiet ta’ eluf ta’ applikanti għall-ażil u migranti waslu fl-Unjoni Ewropea billi għaddew mill-Balkani tal-Punent. Il-pressjoni migatorja fuq ir-rotot tal-Balkani tal-Punent kienet notevoli fis-snin ta’ wara, u dan eżerċita pressjoni fuq il-fruntieri esterni tal-UE. Għaldaqstant, kienu meħtieġa aktar sforzi biex jiġi kkontrollat il-fluss migratorju b’mod legali, f’konformità mal-leġiżlazzjoni internazzjonali u Ewropea.

Ir-rapporteur iqis li l-konklużjoni ta’ ftehimiet formali u ġuridikament vinkolanti fil-qafas tal-kooperazzjoni mal-pajjiżi terzi hija ta’ importanza kruċjali sabiex jiġu żgurati t-trasparenza, l-iskrutinju pubbliku u s-sorveljanza demokratika ta’ tali kooperazzjoni.

Il-kooperazzjoni strutturata u kostanti mal-pajjiżi terzi, speċjalment tal-Balkani tal-Punent, hija parti integrali tal-ispazju ta’ stabbiltà u sigurtà tal-Ewropa. Għalhekk, it-tisħiħ tal-kooperazzjoni fil-qasam tal-migrazzjoni u tal-ġestjoni tal-fruntieri mal-Bożnija-Ħerzegovina huwa strateġikament importanti biex tittaffa l-pressjoni fuq il-fruntieri Kroati konfinanti mal-Bożnija-Ħerzegovina u b’hekk jiġi evitat il-qsim irregolari tal-fruntieri esterni tal-UE kif ukoll tiġi indirizzata l-kriminalità transfruntiera. Huwa għaldaqstant kruċjali li jkun hemm kooperazzjoni mill-qrib mhux biss għall-ġestjoni tal-flussi migratorji lejn l-UE, għat-tnaqqis tan-numru ta’ wasliet irregolari u għat-titjib tal-effiċjenza tal-operazzjonijiet ta’ ritorn, iżda wkoll għall-ġlieda kontra l-faċilitazzjoni ta’ dħul klandestin ta’ migranti u għall-mitigazzjoni tar-riskji relatati mal-kriminalità organizzata.

L-Aġenzija Ewropea għall-Gwardja tal-Fruntiera u tal-Kosta u l-Ministeru Federali għall-Intern tal-Bożnija-Ħerzegovina t-tnejn li huma huma obbligati jaderixxu mad-dispożizzjonijiet tar-Regolament (UE) 2019/1896 u jiżguraw il-konformità sħiħa miegħu, anki f’dak li għandu x’jaqsam mad-drittijiet fundamentali. Matul il-proċedura ta’ approvazzjoni fi ħdan il-Parlament Ewropew, l-ispjegazzjonijiet li fornew il-Kummissjoni, l-awtoritajiet rilevanti tal-Bożnija-Ħerzegovina, l-uffiċjal għad-drittijiet fundamentali u l-EDPS dwar l-importanza ta’ dan il-ftehim dwar l-istatus kienu sodisfaċenti. Il-ftehim dwar l-istatus u l-preżenza tal-uffiċjali tal-Aġenzija Ewropea għall-Gwardja tal-Fruntiera u tal-Kosta fit-territorju tal-Bożnija-Ħerzegovina se jikkontribwixxu biex jiġu indirizzati l-migrazzjoni irregolari lejn l-UE u titjieb is-sitwazzjoni ġenerali marbuta mas-sigurtà filwaqt li jitħarsu bis-sħiħ id-drittijiet fundamentali fil-proċessi tal-kontroll fuq il-fruntiera. Fid-dawl tan-numru notevoli ta’ persuni fi tranżitu mill-Bożnija-Ħerzegovina lejn l-UE, dan il-ftehim se jsaħħaħ l-appoġġ tagħna lis-sħab tal-Balkani tal-Punent fil-ġestjoni tal-flussi migratorji b’mod aktar effikaċi u f’konformità sħiħa mal-istandards Ewropej tagħna.

Bħala konklużjoni, ir-rapporteur iqis li l-ftehim dwar l-istatus propost huwa konsistenti mal-mudell tal-ftehim dwar l-istatus previst fil-komunikazzjoni tal-Kummissjoni f’dak li għandu x’jaqsam mal-kontenut u mad-dispożizzjonijiet li għandhom jiġu inklużi fil-ftehim finali.

Peress li dan il-ftehim dieħel fil-fażi ta’ implimentazzjoni, il-Parlament Ewropew jitlob li l-Aġenzija Ewropea għall-Gwardja tal-Fruntiera u tal-Kosta tinforma minnufih lill-Parlament Ewropew bl-attivitajiet imwettqa fil-qafas tal-implimentazzjoni tal-Ftehim dwar l-Istatus u jfakkar lill-Aġenzija fl-obbligu tagħha li tinkludi fir-rapporti annwali tagħha valutazzjoni tal-kooperazzjoni mal-pajjiżi terzi skont l-Artikolu 73(8) tar-Regolament (UE) Nru 2019/1896.

Il-ftehimiet dwar l-istatus dwar l-attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta li diġà ġew konklużi mal-Moldova, mal-Maċedonja ta’ Fuq, mal-Montenegro, mal-Albanija u mas-Serbja wrew li l-kooperazzjoni mill-qrib mal-Balkani tal-Punent twassal għal riżultati pożittivi. 

Fid-dawl ta’ dan ta’ hawn fuq, ir-rapporteur jirrakkomanda li l-Parlament japprova t-test tal-abbozz ta’ deċiżjoni tal-Kunsill.

